Počas rodinnej dovolenky si rodičia Stacey Barnes a Ryan Prigg dali na miestnom thajskom trhu rezance pad thai. Netušili však, že kvôli jedlu sa ich životy otočia hore nohami. Ako informuje zahraničný portál Dailymail, do tela sa im dostal parazit, ktorý im spôsoboval problémy dlhé dva roky.
Dvojica po príchode z dovolenky pociťovala neustále vyčerpanie a stratu energie. Podnikatelia netušili, čo spôsobuje ich problémy. Po mnohých vyšetreniach sa lekárom podarilo zistiť, že do ich tela sa dostal parazit, ktorý sa nachádzal v rezancoch. "Už sa tam nikdy v živote nevrátime," povedala dvojica po zistení.
Parazit, ktorý sa im dostal do tela, je úplne bežný. Niektorým ľuďom však dokáže spôsobiť hnačku a malej časti obyvateľstva aj neustálu únavu, stratu chuti do jedla a nevoľnosť. To sa stalo aj Stacey a Ryanovi. Problémy ich však trápili dlhé dva roky. "Bolo to najťažšie obdobie našich životov. Nevedeli sme, či to skončí, alebo to bude už naveky," hovoria.
Lekári sa im báli nasadiť liečbu. Až po niekoľkých mesiacoch sa našiel doktor, ktorý im bol ochotný pomôcť. Nasadil im liečbu antibiotikami, ktoré po štyroch týždňoch konečne zabrali. "Znova som bola schopná normálne vstať z postele," tvrdí žena. Dvojica sa teraz snaží o to, aby sa o ich probléme dozvedelo čo najviac ľudí a nebáli sa začať s liečbou.